Broj: 711-I-1380-P-140/23-02-24

Zagreb, 07. lipnja 2023.

 **TEA LJEVAKOVIĆ**

 **Stručni suradnik za pravne poslove i podršku**

 **na projektima, Razvojna agencija Daruvar**

**Predmet: očitovanje na zahtjev Tee Ljevaković,**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) dana 31. svibnja 2023. pod brojem 711-U-4632-P-140/23-01-28 zaprimilo je zahtjev za očitovanjem koji je podnijela stručna suradnica za pravne poslove i podršku na projektima u Razvojnoj agenciji Daruvar, Tea Ljevaković.

U podnesenom zahtjevu podnositeljica postavlja upit smije li ravnateljica Razvojne agencije Daruvar sklopiti aneks ugovora o radu za obavljanje poslova višeg stručnog suradnika za pripremu i provedbu projekata i strateško planiranje prema Pravilniku o unutarnjem ustrojstvu rada Razvojne agencije Daruvar s time da ističe da za to neće primati posebnu naknadu.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, dalje: ZSSI) na 10. sjednici održanoj 07. lipnja 2023., podnositeljici daje očitovanje, kako slijedi.

Člankom 5. stavkom 2. ZSSI-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točka d.) ZSSI-a propisano je da je obveznicima navedenog zakona zabranjeno primiti dodatnu naknadu za poslove obnašanja javnih dužnosti.

ZSSI ne zabranjuje da obveznici ukoliko uz poslove obnašanja dužnosti obavljaju i druge poslove (u konkretnom slučaju poslova višeg stručnog suradnika za pripremu projekta i strateško planiranje) sklope aneks Ugovora o radu. U tom slučaju nastavno na tako sklopljeni aneks Ugovora o radu, obveznici mogu primiti dodatne naknade.

Međutim, Povjerenstvo ukazuje da ravnateljica navedeni aneks Ugovora o radu može sklopiti samo ako je navedeno radno mjesto sistematizirano Pravilnikom o unutarnjem ustrojstvu Razvojne agencije, ako ravnateljica ima odgovarajući stručnu spremu, odnosno ako ispunjava uvjete za navedeno radno mjesto te ako ne postoji mogućnost da se navedeno radno mjesto popuni putem natječaja ili na drugi način. U tom bi slučaju ravnateljica mogla primati i naknadu koja onda ne bi bila protivna članku 7d) ZSSI-a (iako je navedeno da istu ne namjerava primati)

Zaključno, Povjerenstvo ukazuje da ravnateljica Razvojne agencije Daruvar, ukoliko sklopi aneks ugovora o radu za poslove višeg stručnog suradnika za pripremu projekata i strateško planiranje, iste može obavljati u opsegu 8-10 sati tjedno i o opravdanosti obavljanja takvih poslova ne može odlučivati sama, već po nalogu tijela kojem kao ravnateljica odgovara za svoj rad.

 PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Podnositeljici, putem e-maila
2. Objava na internetskoj stranici Povjerenstva
3. Pismohrana